**Mauritanian parlamentti- ja paikallisvaalien 2013** ensimmäinen kierros järjestettiin 23. marraskuuta 2013 ja toinen kierros 21. joulukuuta. Vaaleissa mauritanialaiset valitsivat edustajat maan 147-paikkaiseen parlamenttiin viisivuotiskaudeksi sekä puheenjohtajat 218 kunnanvaltuustoon. Äänioikeutettuja oli 1,2 miljoonaa. Vaalit olivat ensimmäiset maassa seitsemään vuoteen. Alun perin vaalit oli tarkoitus järjestää jo lokakuussa 2011, mutta niitä lykättiin toistuvasti.

Presidentti Mohamed Ould Abdel Azizin Tasavallan liitto -puolue liittolaisineen sai vaaleissa enemmistön parlamenttipaikoista. Lisäksi Tasavallan liitto sai enemmistön kunnanvaltuustojen puheenjohtajapaikoista.

Ehdokkaat
---------

Parlamenttivaaliehdokkaita oli 438, jotka tulivat 64 eri puolueesta. Valtuustojen puheenjohtajaehdokkaita puolestaan oli 1 096, ja he edustivat 47 eri puoluetta. Vaaleja edeltäneen valtapuolueen, Tasavallan liiton, ennakoitiin voittavan vaalit. Mauritanian oppositiosta suuri osa boikotoi vaaleja, ja monet oppositiopuolueet kutsuivat vaaleja nykyoloissa pidettävinä merkityksettömiksi. Maltillinen oppositio osallistui vaaleihin, mutta Mauritanian 11 radikaalin oppositiopuolueen liitosta ainoastaan islamistinen Tewassoul osallistui vaaleihin.

Kampanjointi
------------

Kaksi viikkoa ennen vaalien ensimmäistä kierrosta Mauritanian pääkaupungissa Nouakchottissa alkoi ilotulitusten saattelemana kaksiviikkoinen kampanjointikausi. Hallitseva puolue Tasavallan liitto järjesti läpi yön jatkuneen juhlan, jossa oli niin runonlausuntaa kuin tanssiryhmien esityksiäkin. Puolueen johtaja Mohamed Mahmoud Ould Mohamed Lemine lausui iskulauseita kannattajajoukoilleen. Hän kehotti kampanjoinnissaan puolueensa kannattajia antamaan äänensä puolueelle, että presidentti Mohamed Ould Abdel Aziz voisi riittävän suuren ääntenenemmistön turvin toteuttaa esimerkiksi kehityshankkeitaan kaikkien mauritanialaisten hyväksi. Suuri osa oppositiosta boikotoi vaaleja ja radikaalista oppositiosta ainoastaan Tewassoul otti osaa vaaleihin. Tewassoul kutsui vaalikampanjaansa taisteluksi maan vallankaappauksella valtaan nousseen presidentin Mohamed Ould Abdel Azizin "diktatuuria" vastaan. Asiantuntijat arvioivat vaalien ratkaisevan vuonna 2007 laillistetun Tewassoulin kohtalon. Puolueen ennakoitiin joko katoavan merkityksettömänä tai vahvistuvan huomattavasti. Tuhannet radikaalin opposition kannattajat järjestivät Nouakchottissa vaalien alla protestimarssin. Tasavallan liiton Mohamed Mahmoud Ould Mohamed Lemine harmitteli boikottia.

Vaalit
------

Lauantaina 23. marraskuuta käytyjen vaalien ensimmäisen kierroksen äänestys alkoi kello seitsemältä aamulla ja päättyi kello 19. Äänestyspaikkoja oli koko maassa 2 759. Äänestys sujui rauhallisesti boikotoinnista huolimatta. Pääkaupungissa Nouakchottissa muodostui pitkiä jonoja äänestyspaikoille. Presidentti Mohamed Ould Abdel Aziz kommentoi vaaleja "voitoksi maan demokratialle". Äänestysprosentti oli 75 %.

Mauritanian vaalikomissio (CENI) julkisti ensimmäisen kierroksen tulokset 3. joulukuuta. Hallitseva puolue Tasavallan liitto sai parlamenttivaalien ensimmäisellä kierroksella 56 paikkaa. Puolueen liittolaiset, 14 pienempää puoluetta, saivat yhteensä 34 paikkaa. Islamistinen oppositiopuolue Tewassoul sai 12 paikkaa. Kolme muuta oppositiopuoluetta saivat loput 19 paikkaa. Naisia valittiin parlamenttiin ensimmäisellä kierroksella 31.

Parlamenttivaalien toinen kierros oli tarkoitus järjestää 7. joulukuuta. Mauritanian vaalikomissio lykkäsi kierroksen järjestettäväksi 21. joulukuuta, että puolueet saisivat mahdollisuuden valittaa tuloksista. Toisella kierroksella jaossa olivat loput 26 parlamenttipaikkaa, joille ei ensimmäisellä kierroksella saatu voittajaa.

Tasavallan liitto menestyi myös paikallisvaaleissa, sillä puolueen edustaja voitti ensimmäisellä kierroksella 81 paikkaa 218 jaossa olleesta. Tewassoul voitti kolme paikkaa ja toinen oppositiopuolue El-Wiam kaksi paikkaa. Loppujen 120 valtuuston puheenjohtajat selvisivät vaalien toisella kierroksella.

Vaalien toisen kierroksen myötä valtapuolue Tasavallan liitto sai kaikkiaan 75 parlamenttipaikkaa. Puolueen liittolaiset saivat lisäksi 34 paikkaa. Oppositiopuolueet saivat yhteensä 37 parlamenttipaikkaa, joista Tewassoul 16. Paikallisvaalien toisen kierroksen jälkeen Tasavallan liitto sai yhteensä 70 prosenttia kuntien, kuten pääkaupungin Nouakchottin, valtuustojen puheenjohtajapaikoista.

Lähteet
-------

1. 1 2 3 4  Elections in Mauritania: 2013 Parliamentary and Municipal Elections – Frequently Asked Questions (PDF)  20.11.2013. Washington:  International Foundation for Electoral Systems. Viitattu 23.11.2013. (englanniksi)
2. 1 2 3 4  Wallius, Anniina: Mauritanian vaalit punnitsevat islamistien kannatuksen *Yle Uutiset*.  23.11.2013. Yleisradio. Viitattu 23.11.2013.
3. 1 2 3  Mauritania - Campaign for 147 Legislative Seats Underway  11.11.2013. AllAfrica. Viitattu 23.11.2013. (englanniksi)
4. ↑  Election for National Assembly *ElectionGuide*. International Foundation for Electoral Systems. Viitattu 23.11.2013. (englanniksi)
5. 1 2  Mauritania's ruling party wins legislative polls  24.12.2013. Reuters (Yahoo! News). Viitattu 26.12.2013. (englanniksi)
6. 1 2  Mauritania election campaign underway despite opposition boycott  8.11.2013. AFP (Google News). Viitattu 23.11.2013. (englanniksi)
7. ↑  Sadi, Hademine Ould: Mauritania stages peaceful election despite opposition boycott  23.11.2013. AFP (Yahoo! News).  Arkistoitu 2.12.2013. Viitattu 23.11.2013. (englanniksi)
8. ↑  Mauritania Islamists 'trailing in poll results'  1.12.2013. AFP (Yahoo! News). Viitattu 1.12.2013. (englanniksi)
9. 1 2  Oumar, Jemal: Mauritania ruling party stays on top  6.12.2013. Nouakchott:  Magharebia. Viitattu 7.12.2013. (englanniksi)
10. 1 2 3  Mauritania ruling party wins big in elections  3.12.2013. AFP (Yahoo! News). Viitattu 7.12.2013. (englanniksi)

Aiheesta muualla
----------------

* Vaalien tulokset Mauritanian vaalikomission sivuilla (Arkistoitu – Internet Archive) (ranskaksi) (arabiaksi)